b"\n_START_ARTICLE_\nSerampore\n_START_PARAGRAPH_\nSerampore eller Frederiksnagore er en tidligere dansk koloni i Bengalen i Indien. Kolonien blev indviet i 1755, men forinden var forl\xc3\xb8bet en hektisk periode med enkelte danske faktorier i omr\xc3\xa5det i perioden 1625\xe2\x80\x931642. Bengalen med den store flodarm Hooghly var attraktiv for alle europ\xc3\xa6iske kolonimagter, som alle havde anlagt handelsstationer eller loger langs floden.\n_START_SECTION_\nF\xc3\xb8rste danske loge i Dannemarksnagore\n_START_PARAGRAPH_\nOstindisk Kompagni fik i 1698 formel tilladelse til at anl\xc3\xa6gge en loge p\xc3\xa5 et lejet areal ud mod Hooghly Floden umiddelbart syd for den franske loge i Chandernagore. Efter anl\xc3\xa6ggelse af en mur omkring omr\xc3\xa5det blev logen taget i anvendelse i 1700 under navnet Dannemarksnagore. Men som det ogs\xc3\xa5 havde v\xc3\xa6ret tilf\xc3\xa6ldet med tidligere anlagte loger resulterede lokale stridigheder i at loger j\xc3\xa6vnligt blev nedlagt efter r\xc3\xb8veriske overfald, kombineret med efterf\xc3\xb8lgende nyetableringer suppleret af h\xc3\xa6vngerrige overfald p\xc3\xa5 lokale flodtransporter. Dette var ogs\xc3\xa5 tilf\xc3\xa6ldet med Dannemarksnagore, hvorfra danskerne m\xc3\xa5tte flygte i 1714 efter at have efterladt en formel dansk krigserkl\xc3\xa6ring mod Bengalen.\n_START_SECTION_\nEtablering i Serampore\n_START_PARAGRAPH_\nMed st\xc3\xb8tte fra den franske guvern\xc3\xb8r i Chandernagore lykkedes det imidlertid senere den danske udsending I.C. Soetmann fra kolonihovedkvarteret i Trankebar at f\xc3\xa5 en formel handelstilladelse fra den dominerende lokale hersker Nawab Alivardi Khan af Bengalen (nawab = fyrste), s\xc3\xa5 Asiatisk Kompagni (efterf\xc3\xb8lgeren for Ostindisk Kompani) kunne handle i hele Bengalen samt de tilst\xc3\xb8dende regioner i Orissa og Bihar mod en fast toldafgift p\xc3\xa5 2,5% (samt penge og en masse gaver til nawab'en)._NEWLINE_Samtidig fik Asiatisk Kompani tilladelse til at oprette en loge ved landsbyen Serampore, nogle km syd for den tidligere loge i Danemarksnagore og omkring 25 km nord for det britiske kolonihovedkvarter i Kolkata (dengang Calcutta). F\xc3\xb8rst blev et omr\xc3\xa5de ud mod Hoogly Floden i landsbyen Sripur erhvervet og herefter blev st\xc3\xb8rre arealer lejet omkring de tilst\xc3\xb8dende landsbyomr\xc3\xa5der Serampur, Akne og Pearapur. Efter disse erhvervelser omfattede den danske koloni ca. 100 km\xc2\xb2 med en befolkning p\xc3\xa5 omkring 11.000 og op til det dobbelte i glansperioden._NEWLINE_Ved indvielsen af kolonien eller logen fik den navnet Frederiksnagore (efter Frederik 5.), men i dagligt sprogbrug blev betegnelsen Serampore fortsat almindeligt anvendt._NEWLINE_Gennem en \xc3\xa5rr\xc3\xa6kke voksede aktiviterne i Serampore, og omr\xc3\xa5det tiltrak lokale og europ\xc3\xa6iske entrepren\xc3\xb8rer, mission\xc3\xa6rer og initiativrige administratorer. Det lille universitet Serampore College blev grundlagt af tre baptistiske mission\xc3\xa6rer i 1819, og ved kongelig resolution i 1829 blev byen oph\xc3\xb8jet til den tredje universitetsby i Det Danske Monarki (efter K\xc3\xb8benhavn og Kiel). Serampore College er det \xc3\xa6ldste universitet i Indien og det f\xc3\xb8rste moderne universitet i Asien.\n_START_SECTION_\nStigende vanskeligheder\n_START_PARAGRAPH_\nVanskelighederne for kolonien i Serampore voksede st\xc3\xb8t, og s\xc3\xa5vel briterne som de lokale bengalske fyrster lagde i stadig voksende omfang begr\xc3\xa6nsninger p\xc3\xa5 danskernes handelsmuligheder, eller hindrede simpelthen samtlige tilf\xc3\xb8rsler til Serampore. Omfanget af handelsaktiviteterne blev mindre og mindre og i 1845 blev kolonien solgt til Det Forenede Kongerige Storbritannien og Nordirland."